A Bizottság 1253/2001/EK rendelete

(2001. június 26.)

a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló 1227/2000/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 2826/2000/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2] és különösen annak 15. cikkére,

mivel:

(1) A 784/2001/EK tanácsi rendelettel [3] módosított, a termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló, 2000. május 31-i 1227/2000/EK bizottsági rendelet [4] 16. és 17. cikke megállapítja a szerkezetátalakítási és átállási rendszer finanszírozására vonatkozó szabályokat.

(2) A szőlőültetvényeknek az 1493/1999/EK tanácsi rendelet alapján történő szerkezetátalakítása és átállása érdekében a tagállamok részére a hektárok száma alapján meghatározott indikatív keretösszegeknek a 2000/2001-es gazdasági évre történő megállapításáról szóló, 2000. július 25-i 2000/503/EK bizottsági határozat [5] alapján a 2000–2001-es pénzügyi évben a tagállamoknak pénzügyi keretösszegeket utaltak ki.

(3) A szabályok többek között előírják, hogy a tagállamnak kihelyezett olyan összegeket, amelyeket június 30-ig ténylegesen nem használtak fel, újra kiutalják azon tagállamok részére, amelyek az erre vonatkozó finanszírozási kérelmet benyújtották, és amelyek június 30-ig ténylegesen felhasználták az összes részükre kihelyezett összeget. Az előírások a következő pénzügyi évek során a tagállamoknak kiutalható összegek csökkentéséről is rendelkeznek, ha a fent említett tagállamok a folyó pénzügyi évben nem teljesen teljesítették azokat a kiadásokat, amelyekre az összeget részükre kiutalták.

(4) A szerkezetátalakítási és átállási rendszer alkalmazásának első évében egyes tagállamok nehézségekbe ütköztek a rendszer bevezetése és alkalmazása terén. A 16. és 17. cikkben meghatározott szabályok alkalmazása ezekben a tagállamokban a szerkezetátalakításhoz és átálláshoz rendelkezésre álló összegek túlzott csökkentéséhez vezetne a folyó és a rákövetkező pénzügyi évben. Más tagállamokban ezek a nehézségek kevésbé voltak súlyosak, viszont az a következményük, hogy a fent említett tagállamok június 30-ig nem tudják elkölteni a teljes kihelyezett összeget, de ezt meg tudják tenni október 15-ig.

(5) Következésképpen a 2000–2001-es pénzügyi évre e túlzott csökkentéseket átmenetileg enyhíteni kell azáltal, hogy gondoskodnak a 2001. június 30-ig ténylegesen el nem költött kiadásoknak egy megfelelő határon belüli újbóli kiutalásának lehetőségéről azon tagállamok számára, amelyek eddig a határidőig a kihelyezett összeget nem használták fel teljes mértékben.

(6) Továbbá a 2000–2001-es pénzügyi évre átmenetileg gondoskodni kell a 2001. június 30-ig nem teljesen elköltött kiadásoknak az eredeti összegen belüli újbóli kiutalásának lehetőségéről azon tagállamok számára, amelyek a kihelyezett összeg egy jelentős részét elköltötték.

(7) Annak érdekében, hogy a tagállamok benyújthassák az ebben a rendeletben meghatározott kérelmeket, szükséges, hogy az említett rendelet legkésőbb 2001. június 30-án hatályba lépjen.

(8) Az e rendeletben előírt intézkedések összhangban vannak a Borpiaci Irányítóbizottság véleményével,

ELFOGADTA EZT A RENDELETET:

1. cikk

A 1227/2000/EK rendelet 17. cikke a következő bekezdéssel egészül ki:

"(8) A 2000–2001-es pénzügyi évre vonatkozóan:

a) az a tagállam, amely a 2000/503/EK [6] bizottsági határozat alapján részére kihelyezett összeg 75 %-ánál kisebb összeget jelent be a Bizottságnak a 16. cikk (1) bekezdésének a) pontja szerint, legkésőbb június 30-ig kérelmet nyújthat be a Bizottsághoz a 2000–2001-es pénzügyi év kiadásainak további finanszírozása iránt, a 16. cikk (1) bekezdésének a) pontja szerint a Bizottságnak bejelentett kiadáson felül;

b) a tagállam által az e bekezdés a) pontja szerint benyújtott minden kérelem elfogadásra kerül, amennyiben az elfogadott összeg és a 16. cikk (1) bekezdésének a) pontja szerint bejelentett összeg együttesen nem haladja meg a 2000/503/EK határozat értelmében a fenti tagállamnak kihelyezett teljes összeg 75 %-át. A Bizottság június 30-át követően amint lehetséges, közli a tagállamokkal, hogy milyen mértékben adott helyt a kérelmeknek;

c) az a tagállam, amely a 2000/503/EK határozat alapján részére kihelyezett összeg legalább 75 %-ával egyenlő, de a teljes pénzügyi kihelyezésnél kisebb összeget jelent be a Bizottságnak a 16. cikk (1) bekezdésének a) pontja szerint legkésőbb június 30-áig kérelmet nyújthat be a Bizottsághoz a 2000–2001-es pénzügyi év kiadásainak további finanszírozása iránt, a 16. cikk (1) bekezdésének a) pontja szerint a Bizottságnak bejelentett összegen felül;

d) a tagállam által az e bekezdés c) pontja szerint benyújtott minden kérelem elfogadásra kerül, amennyiben az elfogadott összeg és a 16. cikk (1) bekezdésének a) pontja szerint bejelentett összeg együttesen nem haladja meg a 2000/503/EK határozat értelmében a fenti tagállamnak kihelyezett teljes összeget. A Bizottság június 30-át követően amint lehetséges, közli a tagállamokkal, hogy milyen mértékben adott helyt a kérelmeknek;

e) a (2) bekezdéstől eltérően, a tagállamoknak a 16. cikk (1) bekezdésének b) pontja szerint benyújtott kérelmeit pro rata alapon fogadják el a rendelkezésre álló öszszegből, miután a 2000/503/EK határozat alapján a tagállamoknak kihelyezett összes pénzösszegből valamennyi tagállamra nézve levonták a 16. cikk (1) bekezdésének a) pontja szerint bejelentett összegek, valamint a b) és d) pont alapján elfogadott összegek együttes összegét. A Bizottság június 30-át követően amint lehetséges, közli a tagállamokkal, hogy milyen mértékben adott helyt a kérelmeknek."

2. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. június 26-án.

a Bizottság részéről

Franz Fischler

a Bizottság tagja

[1] HL L 328., 2000.12.23., 2. o.

[2] HL L 179., 1999.7.14., 1. o.

[3] HL L 113., 2001.4.24., 4. o.

[4] HL L 143., 2000.6.16., 1. o.

[5] HL L 201., 2000.8.9., 4. o.

[6] HL L 201., 2000.8.9., 4. o.

--------------------------------------------------